Na temelju članka 17. stavka 4. Zakona o sportu (N.N. broj 71/06., 124/10.,124/11., 86/12. i 94/13.), i članka 5. Pravilnika o načinu osnivanja, zadaćama, djelokrugu i načinu rada školskih sportskih društava (N.N. broj 13/2014.), na 46. sjednici Školskog odbora Medicinske škole Pula održenoj dana 15.6.2015.godine, na prijedlog ravnateljice škole, donosi se:

**POSLOVNIK O RADU**

**SPORTSKOG UČENIČKOG KLUBA**

**"MEDICINAR"**

**OPĆE ODREDBE**

**Članak 1.**

Poslovnikom o radu sportskog učeničkog kluba "Medicinar"( u daljnjem tekstu Poslovnik) uređuje se:

1. Opće odredbe
2. Ustroj školskog učeničkog kluba "Medicinar" (u daljnjem tekstu Klub) i Nadležnost voditelja Kluba
3. Rad Kluba
4. Članova Kluba i evidencija rada
5. Financiranje Kluba

**Članak 2.**

Klub je osnivan radi provođenja izvannastavnih školskih sportskih aktivnosti učenika te sudjelovanja u programima školskih športskih saveza, odnosno Hrvatskog školskog športskog saveza.

**Članak 3.**

Klub osniva Školski odbor Medicinske škole Pula radi provođenja izvannastavnih školskih sportskih aktivnosti učenika.

Naziv Kluba je "MEDICINAR".

Sjedište Kluba je u školi, Zagrebačka 30.

Klub nema pravnu osobnost.

Administrativne poslove Kluba obavlja škola pri kojoj djeluje Klub.

U jednoj ustanovi može se osnovati samo jedan Klub.

**Članak 4.**

Cilj Kluba je uključivanje što većeg broja učenika u izvannastavne školske sportske aktivnosti.

Zadaće Kluba su:

* sustavno planiranje, organiziranje i provedba sportskih aktivnosti za učenike kao dio izvannastavnih sadržaja škole,
* poticati uključivanje što većeg broja učenika u školske sportske aktivnosti, a posebice učenika s invaliditetom,
* poticati i promicati stručni rad u školskome sportu, kao i stručni sportski rad s djecom i mladima u lokalnoj zajednici,
* poticati etička i moralna načela, poštovanje ljudskog dostojanstva, fair playa, tolerancije, nenasilja i kulture sporta,
* provoditi i promovirati programe koje organiziraju školski športski savezi te poticati učenike na uključivanje u iste,
* sudjelovanje na školskim sportskim natjecanjima i priredbama,
* interaktivna suradnja s drugim premetima i školskim sekcijama,
* edukacija učenika putem školskih sportskih aktivnosti,
* razvijanje odgojnih i kulturnih vrijednosti učenika putem školskih sportskih aktivnosti,
* organizacija među razrednih sportskih natjecanja.

**USTROJ KLUBA I NADLEŽNOST VODITELJA KLUBA**

**Članak 5.**

Članovi Kluba su voditelj Kluba, nastavnici i stručni suradnici koji sudjeluju u radu Kluba, te učenici škole koji su učlanjeni u Klub.

Članovi Kluba mogu biti i vanjski suradnici, ukoliko imaju odgovarajuću stručnu spremu na razini9 sveučilišnog studija i ispunjavaju uvjete za učitelja odnosno nastavnika tjelesne i zdravstvene kulture sukladno posebnom propisu.

**Članak 6.**

Klub se udružuje u gradski i županijski školski sportski savez koji imaju pravnu osobnost.

**Članak 7.**

Klub ima voditelja kojeg imenuje i razrješava Školski odbor na prijedlog ravnatelja.

Za voditelja Kluba može biti izabran zaposlenik škole koji ispunjava uvjete za nastavnika tjelesne i zdravstvene kulture prema posebnim propisima.

Voditelj Kluba može uključiti u rad Kluba i druge nastavnike i stručne suradnike koji su zaposlenici škole.

Voditelj Kluba imenuje se na razdoblje od dvije godine, a isti voditelj može biti ponovno imenovan.

Voditelj Kluba:

* zadužen je za planiranje i organizaciju provođenja izvannastavnih školskih sportskih aktivnosti
* koordinira svim aktivnostima i programima Kluba,
* početkom školske godine, predlaže školskom odboru koje će aktivnosti Klub provoditi,
* unosi podatke o Klubu u Registar Školskih sportskih društava (ŠSD),
* podnosi školskom odboru izvješće o radu Kluba na kraju školske godine.

**Članak 8.**

Klub najmanje jedanput godišnje održava svoju sjednicu na koju se pozivaju svi odrasli članovi Kluba te po jedan predstavnik učenika iz svakog razrednog odjeljenja.

Na sjednici Kluba se podnosi izvješće o radu Kluba.

Sjednicu Kluba saziva voditelj Kluba ili ravnatelj škole.

**Članak 9.**

Predstavnik Kluba u školskim sportskim savezima i ostalim tijelima može biti ili ravnatelj škole ili zaposlenik škole koji ispunjava uvjete za nastavnika tjelesne i zdravstvene kulture prema posebnim propisima, sukladno odluci ravnatelja škole.

**RAD KLUBA**

**Članak 10.**

Rad u Klubu se ustrojava kao odgojno obrazovni proces putem školskih sportskih aktivnosti.

Aktivnosti Kluba provode se kao izvannastavne aktivnosti učenika u školi te se u skladu s time planiraju školskome kurikulumu sukladno propisima kojima se uređuje područje odgoja i obrazovanja.

Početkom svake školske godine voditelj Kluba, na temelju interesa učenika te uvjeta koje ima, predlaže školskom odboru koje će aktivnosti Klub provoditi.

Školske sportske aktivnosti Kluba provode se kroz sekcije koje predstavljaju temeljne odgojno obrazovne jedinice Kluba.

Klub ima ove sekcije:

* nogomet
* rukomet
* košarka
* odbojka
* stolni tenis
* badminton
* atletika
* plivanje
* šah

Na temelju interesa učenika, voditelj Kluba može na početku školske godine odlučiti da se ustroje dodatne sekcije.

Svaka sekcija mora imati voditelja, koji može biti i vanjski suradnik, sukladno članku 5.ovog Poslovnika.

**ČLANOVI KLUBA I EVIDENCIJA RADA**

**Članak 11.**

Članovi Kluba su:

1. Voditelj Kluba, nastavnici i stručni suradnici koji sudjeluju u radu Kluba.
2. Učenici škole koji su učlanjeni u Klub.

**Članak 12.**

Članovi Kluba obavljaju sljedeće zadaće:

* redovito sudjeluju u školskim sportskim aktivnostima, sportskom vježbanju, pripremama za natjecanja te samim školskim sportskim natjecanjima,
* predstavljaju Školu na natjecanjima u duhu fair-play igre i poštivanja protivnika,
* skrbe se o redovitom ispunjavanju obveza, stezi i odgovornosti za ekipu,
* brinu se o inventaru i sportskoj opremi, posebno čuvaju sportske rekvizite i pomagala te brinu o opremi koja im je dana na korištenje.

**Članak 13.**

U radu Kluba sudjeluju svi članovi Kluba.

Za obavljanje stručnih poslova programiranja i provođenja izvannastavnih školskih sportskih aktivnosti Klub može na teret vlastitih sredstava školske ustanove angažirati vanjske suradnike, sukladno članku 5. ovog Poslovnika.

**Članak 14.**

U provođenju programa i aktivnosti, Klub se može povezati sa sportskim klubovima, udrugama i savezima, poštujući pri tome sve zakonske propise.

**Članak 15.**

Poticanje učenika na bavljenje školskim sportom ostvaruje se sudjelovanjem na natjecanjima, ljetnim školama i kampovima te dodjeljivanjem pohvala, priznanja i nagrada.

Prigodom vrednovanja rada prosuđuju se postignuća, zalaganje i ponašanje.

Voditelj Kluba može predlagati posebno zaslužne učenike i voditelje za nagrade koje dodjeljuje škola.

**Članak 16.**

Klub vodi evidenciju radu.

Evidencija iz stavka 1. ovog članka treba sadržavati podatke o:

* popisu aktivnosti
* broju učenika uključenih u pojedine aktivnosti
* broju školskih sportskih natjecanja na kojima je sudjelovao Klub
* broju sati rada Kluba

**Članak 17.**

Članovima Kluba izdaje se iskaznica Hrvatskog školskog športskog saveza kojom se potvrđuje članstvo u Klubu i identitet članova.

**Članak 18.**

Klub se upisuje u Registar školskih sportskih društava Hrvatskog školskog športskog saveza.

**FINANCIRANJE KLUBA**

**Članak 19.**

Sredstva za rad i aktivnosti Kluba osiguravaju se iz državnog proračuna i iz proračuna jedinica lokalne i područne (regionalne) samouprave na račun škole.

Sredstva za rad Kluba mogu se osigurati i:

* članarinom,
* iz materijalnih troškova škole,
* sredstvima iz proračuna zajednice sportskih udruga općina, gradova i županija,
* sredstvima iz proračuna školskih sportskih saveza,
* sredstvima Ministarstva znanosti, obrazovanja i sporta,
* sponzorstvom i donacijama,
* iz drugih izvora u skladu sa zakonom.

Klub nema poseban račun nego se njegova novčana sredstva vode na računu škole.

Škola će obavljati financijske, računovodstvene, knjigovodstvene i blagajničke poslove Kluba.

Ukupan prihod Kluba čine sva novčana sredstva iz ovog članka koja Klub ostvari tijekom godine i mogu se koristiti isključivo za rad Kluba.

Novčana sredstva se mogu trošiti temeljem odluke voditelja Kluba ili ravnatelja škola, a nalogodavac za isplate je ravnatelj škole.

**Članak 20.**

Ovaj Poslovnik stupa na snagu danom objavljivanja na oglasnoj ploči Škole.

**Članak 21.**

**Stupanjem na snagu ovog Poslovnika prestaju važiti Pravila športskog učeničkog kluba "Medicinar" iz 1996.godine.**

**Predsjednica Školskog odobra:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Melisa Ledinski, prof.

Klasa:003-05/15-01/03 Ravnateljica:

Urbroj:2168-17/02-15-1 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pula, 15.6.2015. Gordana Ćoso, prof.